FI Euroopan unionin virallinen lehti C 177/28

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 177/12)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”ANTEQUERA”

Nro EY: ES/00327/26.11.2003

SAN (X) SMM ( )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Subdirección General de Sistemas de Calidad Diferenciada. Dirección General de Alimentación. Secretaria General de Agricultura y Alimentación del Ministerio de Agricultura, Pesca y Alimentación de España Osoite: Paseo Infanta Isabel, 1 E-28071 — Madrid Puhelin: (34) 91 347 53 94 Faksi: (34) 91 347 54 10

2. Hakijaryhmittymä:

2.1 Nimi: Oleicola Hojiblanca de Malaga, S.C.A. de 2o Grado 2.2 Osoite: Carretera de Córdoba, s/n E-29200 Antequera (Málaga) Aptdo. Correos no 172 Puhelin: (34) 52 84 14 51 Faksi: (34) 52 84 03 59 2.3 Kokoonpano: Tuottaja/jalostaja (X) muu ( )

3. Tuotelaji:

Ekstra-neitsytoliiviöljy — Luokka 1.5. — Rasvat

4. Tavaraerittely:

(yhteenveto 4 artiklan 2 kohdan edellytyksistä)

4.1 Nimi: ”Antequera”

4.2 Kuvaus: Ekstra-neitsytoliiviöljy, jota valmistetaan oliivipuun (Olea Europea L.) oliivilajikkeista Hojiblanca, Picual eli Marteño, Arbequina, Lechín de Sevilla eli Zorzaleño, Gordal de Archidona, Picudo, Verdial de Vélez-Málaga ja Verdial de Huévar. Tärkein lajike on Hojiblanca.

Öljyjen koostumus pysyy lähes samana, koska niissä on runsaasti tokoferoleja, mikä on Hojiblanca-lajikkeen öljyjen tyypillinen piirre. Tästä johtuu, että Antequeran öljyt sisältävät paljon E-vitamiinia.

Öljyt sisältävät myös ruokavaliota erittäin hyvin tasapainottavia rasvahappoja. Tähän seikkaan ovat myötävaikuttaneet niin Hojiblanca-lajike kuin maantieteellinen ympäristökin. Öljyhappopitoisuudet ovat korkeita, linolihappopitoisuudet ovat korkeita ja tyydyttymättömien ja tyydyttyneiden rasvahappojen välinen suhde on korkea.

Saippuoitumattomista aineista Antequeran öljyissä on runsaasti metyylisteroleja, yli 30 mg/100 g öljyä.

Aistinvaraisista ominaisuuksista voidaan todeta, että öljyjen maku on mieto. Öljyjen maku vaihtelee vihreiden oliivien hedelmäaromeista muihin kypsiin hedelmiin, manteliin, banaaniin ja vihreään ruohoon. Hedelmäaromien voimakkuus vaihtelee keskimääräisestä selvästi tuntuvaan. Lisäksi on havaittavissa kitkerä ja pistävä maku, jonka voimakkuus vaihtelee miedosta melko voimakkaaseen. Nämä maut ovat täydellisessä sopusoinnussa hieman makeiden makujen kanssa.

Väri vaihtelee sadonkorjuun ajankohdan ja tuotantoalueen maantieteellisen sijainnin mukaan kullankeltaisesta vihertävän keltaiseen.

Suojatulla alkuperänimityksellä suojatut öljyt kuuluvat aina luokkaan Ekstra-neitsytoliiviöljyt, ja ne kuuluvat myös johonkin seuraavista tyypeistä, jotka voidaan luokitella aistinvaraisesti havaittavien ja fysikaalis-kemiallisten ominaisuuksien perusteella:

”Voimakkaan makuinen” öljytyyppi, jossa aistinvaraisesti havaittavat ominaisuudet tulevat selvästi esiin.

”Miedon makuinen” öljytyyppi, jossa aistinvaraisesti havaittavat ominaisuudet tuntuvat miedommilta.

Kummankin öljytyypin koostumus noudattaa seuraavaa määritelmää, jossa esitetään suurimmat sallitut arvot:

4.3 Maantieteellinen alue: Tuotantoalue sijaitsee luonnonalueella Antequeran vajoama-alueella, joka sijaitsee aivan Andalusian Beettisten vuorten vajoamien länsiosassa. Alue rajoittuu pohjoisessa Córdoban ja Sevillan maakuntiin, idässä Sevillan ja Cádizin maakuntiin ja lännessä Granadan maakuntaan. Eteläisen rajan muodostavat Andalusian vuoristoketjut, jotka erottavat alueen Montes de Málaga -vuorista, Valle de Guadalhorcen laaksoista ja Serranía de Rondan alueesta, jotka kuuluvat Málagan maakuntaan.

Alue käsittää seuraavat Málagan maakunnan kunnat: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco ja Villanueva de Tapia. Lisäksi alueeseen kuuluu Córdoban maakunnassa sijaitseva Palencianan kunta.

Jalostus- ja pullottamisalue on sama kuin tuotantoalue.

4.4 Alkuperätodisteet: Oliivit ovat peräisin alkuperänimityksellä suojattujen oliiviviljelmien hyväksytyistä lajikkeista. Öljy on peräisin tuotantoalueella sijaitsevista puristamoista, jotka ovat suojatun alkuperänimityksen rekisterissä. Öljy myös varastoidaan rekisteröityihin puristamoihin ja pullotuslaitoksiin, joissa on asianmukaiset laitteet öljyn säilyttämiseksi. Sääntelyneuvosto laatii valvontasuunnitelman, jota sovelletaan öljyjen lopulliseen sertifiointiin asti. Sääntelyneuvoston myöntämä numeroitu vastaetiketti takaa sen, että alkuperänimityksellä suojatut öljyt täyttävät eritelmän vaatimukset.

4.5 Tuotantomenetelmä: Puut on istutettu riviin ja ne on tuettu kehikoilla, joiden mitat vaihtelevat tavallisesti 8 × 8 metristä 12 × 12 metriin. Yleensä yksi puu kasvattaa kolme vesaa, mutta määrä voi vaihdella yhdestä neljään. Suurin osa oliivipuista kasvaa kastelemattomalla maalla. Oliiveja viljellään alueella perinteisin menetelmin, joiden tarkoituksena on säästää ympäristöä. Vahingoittumattomat ja kypsät hedelmät kerätään perinteisesti suoraan puusta kopistelemalla, mekaanisesti ravistelemalla tai yhdistämällä nämä kaksi menetelmää. Hedelmät kuljetetaan puristamoihin aina pakkaamattomana perävaunuissa tai jäykissä pakkauslaatikoissa. Oliivit murskataan rekisteröityneissä puristamoissa viimeistään 48 tunnin kuluttua sadonkorjuusta. Oliivit murskataan yhtäjaksoisesti elintarviketeollisuudessa hyväksytystä kestävästä materiaalista valmistetuissa vasaramyllyissä. Oliivimassan lämpötilaa on jatkuvasti valvottava, jotta se ei ylitä missään vaiheessa 36:ta Celsius-astetta. Ainoa sallittu lisäaine on asianmukaisesti homologoitu elintarviketalkki, jota voidaan lisätä korkeintaan 2,5 prosenttia. Vieraat ainesosat poistetaan öljystä perusteellisesti linkoamalla. Oliivimassan toisessa linkouksessa saatua öljyä (jäännösöljyä) ei voida suojata alkuperänimityksellä Antequera. Dekanttereihin lisätyn veden lämpötila ei saa ylittää 35:tä Celsius-astetta. Pystysuoriin linkoihin lisätyn veden lämpötila ei myöskään saa ylittää 35:tä Celsius-astetta. Öljyjä dekantoidaan ainakin 6 tuntia linkoamalla ja 36 tuntia painovoimaan perustuvalla dekantointimenetelmällä. Ekstra-neitsytoliiviöljy varastoidaan kellareihin ruostumattomasta teräksestä valmistettuihin säiliöihin tai elintarvikkeille soveltuvalla aineella pinnoitettuihin terässäiliöihin. Öljy voidaan varastoida myös puristamoihin. Kellarissa olevat säiliöt on suljettava kunnolla. Säiliöiden läheisyydestä pitää löytyä välineet, joilla säiliöt pidetään puhtaina, järjestelmä, jolla säiliöt tyhjennetään säännöllisin väliajoin, sekä näytteenottovälineet. Kellarit on ilmastoitava siten, että lämpötila on sopiva öljyn säilymisen kannalta. Suojattuja öljyjä voidaan kuljettaa pakkaamattomina vain tuotantoalueen sisällä, jotta voidaan taata tuotteen alkuperän jäljitettävyys. Jalostus- ja pullottamisalue on sama kuin tuotantoalue. Öljy pullotetaan rekisteröidyissä tuotantoalueella sijaitsevissa pullottamoissa.

Tämän pullottamista koskevan vaatimuksen tarkoituksena on suojata tuotteen laatu ja aitous sekä näin myös alkuperänimityksen maine. Kaikki tuottajat hyväksyvät tämän velvollisuuden täysin, eikä ole epäilystäkään, etteikö tarkastuksia, joita tehdään tuotantoalueella suojatulla alkuperänimityksellä suojatun öljyn tuottajien vastuulla, tehtäisi huolellisesti ja järjestelmällisesti ja etteivätkö tarkastuksista huolehtisi ammattilaiset, jotka tuntevat tuotteen ominaisuudet erittäin hyvin.

Tarvittavia tarkastuksia, joiden tavoitteena on taata tuotteen korkea laatu, olisi vaikea järjestää tehokkaasti tuotantoalueen ulkopuolella. Rekisteröidyissä pullotuslaitoksissa erotetaan selvästi pullottamo yrityksen muusta liiketoiminnasta ja käytetään laadunvarmistusjärjestelmiä pullottamattoman öljyn saapumishetkestä pullotetun öljyn toimittamiseen saakka. Järjestelmät ovat ISO-9001:2000-standardin mukaisia. Lisäksi järjestetään jälkikäteistarkastuksia.

Öljyn pullottamisessa käytetään elintarvikekäyttöön sopivia lasipulloja, pinnoitettuja metallipulloja tai keraamisia pulloja.

4.6 Yhteys maantieteelliseen alkuperään: Antequeran luonnonalue sijaitsee aivan Andalusian Beettisten vuorten vajoamien länsiosassa. Alueen pinnanmuodostus ja ilmasto-olosuhteet ovat erityislaatuisia. Alueella on vajoama, jonka pinnanmuodostuksen vaihtelut eivät ole suuria (korkeus 400—600 metriä) ja joka rajoittuu vuoristoihin pohjoisessa (Sierras Subbéticas) ja etelässä (Sistema Penibético). Vuorten vuoksi alueella vallitsevat erityiset, oliivinviljelyyn sopivat mikroilmasto- ja maaperäolosuhteet.

Oliivipuut kasvavat 450—600 metrin korkeudessa suhteellisen syvässä ja hyvin kalkkipitoisessa maassa, josta 20—70 prosenttia on karbonaatteja. Hojiblanca-lajike on sopeutunut erittäin hyvin tällaiseen kalkkipitoiseen maaperään, sillä puu imee runsaasti kalkkia maasta. Toisaalta Antequeran vajoaman suljetussa luonnonympäristössä, jonne on syntynyt monitasoisia jokipenkereitä, on paljon tertiaarisia kerrostumia, joiden välissä on mioseeni- ja plioseenikauden punasavea, joista oliivipuut saavat paljon kaliumia ja jotka sitovat paljon kosteutta. Tämä on hyväksi oliiviviljelmille, sillä yli 90 prosenttia niiden oliivipuista kasvaa kastelemattomalla maalla.

Antequeran alueen ilmasto on välimerellisen lauhkeaa/lämmintä, ja siinä on myös mannermaisia piirteitä, sillä alue sijaitsee Andalusian Beettisten vuorten vajoama-alueella. Tämän sijainnin vuoksi kesä- ja talvi- sekä yö- ja päivälämpötiloissa on suuria eroja. Talven matalat lämpötilat hidastavat oliivin kypsymisvaihetta erityisesti Hojiblanca-lajikkeen kohdalla, minkä vuoksi oliiviöljyn happo-ominaisuudet muuttuvat: öljyhappopitoisuus kasvaa, kun taas tyydyttyneiden ja tyydyttämättömien rasvahappojen määrät laskevat.

Oliiviviljelmien puista 90 prosenttia on Hojiblanca-lajiketta, joka on tärkein oliivilajike. Se on sopeutunut täydellisesti edellä mainittuihin ympäristöolosuhteisiin, ja Antequeran alue onkin Andalusiassa keskus, josta tämä lajike on lähtenyt leviämään.

Antequeran alueella on valmistettu oliiviöljyä jo roomalaisten aikana ajanlaskumme alusta 200-luvulle jKr. Oliiveja viljeltiin maaseutualueella, jonka muodostivat noin viisikymmentä eri puolilla aluetta sijaitsevaa Villae olearias -kylää. M. Romero (Antequeran kaupungin kaupungintalolta) tutki vuonna 1998 näiden Villae olearias -kylien arkeologisia jäänteitä, ja tutkimusten perusteella on voitu rekonstruoida roomalaiset myllyt, joissa on mukana kaikki osat, joita Plinius ja Columella, klassisen historiankirjoituksen agronomit, kuvailivat. Näiden roomalaisten myllyjen yhteydestä on löydetty kivettyneitä oliivin kiviä, jotka on luokiteltu Córdoban yliopistoon kuuluvassa Escuela Técnica Superior de Ingenieros Agrónomos y Montes -korkeakoulussa Hojiblanca-lajikkeen kiviksi. Tämä osoittaa, että Hojiblanca-lajiketta, johon suojattu alkuperänimitys perustuu, on viljelty alueella lähes 2 000 vuoden ajan. Tämä tärkeä löytö osoittaa myös, että Hojiblanca-lajikkeen alkuperä liittyy läheisesti Antequeran alueeseen.

Antequeran kaupungin historiallisesta arkistosta löytyy 1500-luvulta peräisin oleva asiakirja ”Las ordenanzas municipales sobre molinos y molineros de aceite” (Kunnalliset määräykset myllyistä ja öljymyllyistä), jonka Antequeran tuomiokapitulin neuvosto hyväksyi vuonna 1537 ja jonka kuningas Kaarle I — josta tuli vuosia myöhemmin Saksan keisari Kaarle V — vahvisti. Muita samankaltaisia määräyksiä kuin vuoden 1598 määräykset on löydetty samalla alueella sijaitsevasta toisesta kunnasta, Archidonasta. Vuonna 1679 Antequeran kunnassa laskettiin olevan 2 400 hehtaarin verran oliiviviljelmiä ja 61 öljymyllyä. Tiedot ilmenevät Pyhän Augustinuksen veljeskunnan munkin Francisco Cabreran maakirjasta.

1800-luvun loppu sekä 1900-luvun ensimmäinen kolmannes olivat Antequeran oliivinviljelyn kulta-aikaa. Tuolloin oliivinviljely levisi voimakkaasti: Espanjan maataloushallituksen tietojen mukaan oliiviviljelmiä oli 26 755 hehtaaria vuonna 1888, kun taas vuonna 1922 niitä oli 44 007 hehtaaria. Noihin aikoihin tapahtunut voimakas oliivinviljelyn leviäminen myötävaikutti öljyntuotantoon liittyvän koneteollisuuden kehittymiseen alueella. (Alueella valmistettiin muun muassa puristimia, myllyjä ja hydraulisia pumppuja.) Tämä oli Antequeran kaupungissa 1870-luvulla oleskelleen valencialaisen insinöörin Beltrán de Lisin ansiota. Hänen seuraajiensa (Luna, Alcaide, Herrera ja Rodas) valimot erikoistuivat tämäntyyppisten koneiden valmistukseen, ja ne toimittivat laitteita useille eteläespanjalaisille öljymyllyille ja öljyä tuottaville laitoksille 1900-luvun alussa. Laitteiston valmistajan leimassa käytettiin aina Antequera-nimitystä.

4.7 Valvontaelin:

Nimi: Consejo Regulador de la Denominación de Origen Protegida ”Antequera” (Suojatun alkuperänimityksen ”Antequera” sääntelyneuvosto) Osoite: C/ Carrera, no 9 E-29300 Archidona (Málaga) Aptdo. Correos no 36

Valvontaelin täyttää EN-45.011 -standardin vaatimukset.

4.8 Merkintä: Pulloissa on oltava merkintä ”Denominación de Origen Antequera”. Sääntelyneuvosto hyväksyy etiketit. Se myös myöntää numeroidut vastaetiketit.

4.9 Kansalliset vaatimukset: joulukuun 2. päivänä 1970 annettu laki nro 25/1970: Estatuto de la viña, del vino y de los alcoholes (laki viinitarhoista, viinistä ja alkoholista); mainitun lain soveltamisesta 23. päivänä maaliskuuta 1972 annettu asetus nro 835/1972; — tammikuun 25. päivänä 1994 annettu määräys maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (ETY) N:o 2081/92 yhteensovittamisesta Espanjan lainsäädännön kanssa; lokakuun 22. päivänä 1999 annettu kuninkaallinen asetus nro 1643/1999, jossa säädetään yhteisön suojattujen alkuperänimitysten ja maantieteellisten merkintöjen rekisteriin kirjaamista koskevien hakemusten jättämismenettelystä.

(1) Euroopan komissio — Maatalouden pääosasto — Maataloustuotteiden laatupolitiikan yksikkö — B-1049 Bryssel.